Video Bătaie pe Podul Grant. Un bărbat și o femeie au fost loviți cu mașina după o șicanare în trafic
Data publicării:
Un bărbat şi o femeie au fost loviţi cu maşina în urma unei şicanări în trafic, care a avut loc în Bucureşti, pe Podul Grant. Bărbatul fusese anterior lovit cu pumnul în faţă de şoferul care a dat cu maşina peste cei doi.
Poliţia Capitalei a anunţat vineri că agresorul, un bărbat de 38 de ani, a fost reținut pentru comiterea a două infracţiuni de lovire sau alte violenţe, potrivit Digi24.
"La data 27 martie, în jurul orei 13:00, Secţia 20 Poliţie a fost sesizată, prin sistem 112, de către o femeie, cu privire la faptul că, în urma unei şicanări în trafic, soţul acesteia a fost lovit cu pumnul în zona feţei, de către un alt participant la trafic. În urma acestui incident, bărbatul s-ar fi urcat la volan, intenţionând să părăsească zona, moment în care apelanta şi soţul acesteia s-ar fi poziţionat în faţa autoturismului pentru a-l împiedica să plece. În continuare, conducătorul autoturismului s-ar fi pus în mişcare, lovindu-i cu maşina pe cei doi", potrivit poliţiei.
Agresorul a fost prezentat apoi instanţei, care a decis plasarea sa în arest la domiciliu, pentru 30 de zile.